**Sarajevon kansainvälinen lentoasema** (bosn. **Međunarodni Aerodrom Sarajevo**, serb. **Међународни Аеродром Сарајево**) (IATA: **SJJ**, ICAO: **LQSA**) on Bosnia-Hertsegovinan tärkein kansainvälinen lentoasema, joka sijaitsee noin kuuden kilometrin päässä maan pääkaupungin, Sarajevon, keskustasta.

Daytonin rauhansopimuksen myötä 1969 valmistunut lentoasema on pystynyt vuosi vuodelta kasvattamaan matkustajamääriään ja tarjoamaan parempia palveluita matkustajille sekä lentoyhtiöille. Bosnia-Hertsegovinan kansallinen lentoyhtiö B&H Airlinesin lisäksi lentoasemalta operoi myös muun muassa Austrian Airlines, Croatia Airlines, Jat Airways, Lufthansa ja Turkish Airlines. Vuonna 1996 lentoaseman kautta kulki ainoastaan 25 000 matkustajaa, kun kymmenen vuotta myöhemmin lentoasemaa käytti 466 186 matkustajaa.

Airports Council International nimesi vuonna 2005 Sarajevon kansainvälisen lentoaseman Euroopan parhaaksi lentoasemaksi alle yhden miljoonan matkustajan sarjassa.

Historia
--------

Lentoaseman rakentaminen Sarajevoon huomattiin tarpeelliseksi 1960-luvulla. Lentoasema aiottiin rakentaa Sokolaciin, 35 kilometrin päähän Sarajevosta. Ehdotus kuitenkin hylättiin ja lentoaseman rakennustyöt käynnistyivät Butmirissa 1966.

Lentoasema avattiin 2. kesäkuuta 1969 nimellä Ilidžan lentoasema. 1970 lentoasemalta avattiin ensimmäinen kansainvälinen reittikohde Frankfurtiin Saksaan. Näihin aikoihin lentoasema oli kansainvälisistä kohteistaan huolimatta syöttöliikennelentoaseman asemassa, jonka kautta matkustajat lensivät suuremmille lentoasemille Zagrebiin ja Belgradiin. Vuosittaiset matkustajamäärät liikkuivat 70 000:n ja 100 000:n välillä. Ensimmäinen remontti tehtiin ennen Sarajevon talviolympialaisia vuonna 1984. Remontin yhteydessä lentoasemaa korjattiin ja kiitotietä pidennettiin 200 metrillä.

Bosnian sodan sytyttyä Serbian joukot ottivat lentoaseman haltuunsa 1992 ja vaurioittivat lentoasemaa pahoin. Kesäkuussa 1992 YK otti lentoaseman valvontaansa ja käytti lentoasemaa humanitaarisen avun saattamiseksi sota-alueille. Lentokentällä nähtiin sodan aikana useita murhenäytelmiä, ja serbialaiset ampuivat noin 800 ihmistä heidän yrittäessään ylittää juosten lentoaseman kiitotietä päästäkseen rajan toiselle puolelle. Myöhemmin lentoaseman kiitotien ali kaivettiin tunneli, jota pitkin ihmiset kulkivat toiselle puolelle.

Lentoasema avattiin uudelleen siviilikäyttöön 16. elokuuta 1996. Lentoasemaa on sittemmin remontoitu ja kunnostettu sodan jäljiltä takaisin alkuperäiseen kuntoonsa. Bosnialaiset viranomaiset olivat nimeämässä lentoasemaa vuonna 2005 Bosnia-Hertsegovinan ensimmäisen presidentin, Alija Izetbegovićin mukaan. Nimeäminen kuitenkin estettiin Bosnia-Hertsegovinan korkeimmalta taholta. Korkein taho vetosi uudelleennimeämisen aiheuttavan eripuraa kroaattien, bosnialaisten ja serbien välillä, sillä Izetbegović oli bosnialainen poliitikko ja muslimiaktivisti.

Lentoasemaa aiotaan laajentaa tulevaisuudessa Euroopan jälleenrakennus- ja kehityspankin myöntämällä 25 miljoonan euron lainalla.

Lentoyhtiöt ja kohteet
----------------------

Lentoaseman kiitotie.
Turvatarkastusalue.

**Sarajevon kansainväliseltä lentoasemalta operoitavat lennot**| Lentoyhtiö | Kohteet | Terminaali |
| --- | --- | --- |
| Adria Airways | Ljubljana | Matkustaja |
| Austrian Airlines | Wien | Matkustaja |
| Austrian Arrows | Wien [kausittainen] | Matkustaja |
| B&H Airlines | Amsterdam, Banja Luka, Belgrad, Frankfurt, Göteborg, Istanbul (Atatürk), Kööpenhamina, Tukholma (Arlanda), Wien, Zürich | Matkustaja |
| Buraq Air | Tripoli | Matkustaja |
| Croatia Airlines | Zagreb | Matkustaja |
| Germanwings | Köln-Bonn, Stuttgart [kausittainen] | Matkustaja |
| Icar Air | Ancona | Rahti |
| Jat Airways | Belgrad | Matkustaja |
| Lufthansa Regional | München | Matkustaja |
| Norwegian Air Shuttle | Tukholma (Arlanda) | Matkustaja |
| Solinair | Belgrad, Zagreb | Rahti |
| Turkish Airlines | Istanbul (Atatürk) | Matkustaja |

Lähteet
-------

1. ↑  World Aero Data: SARAJEVO –– LQSA *www.worldaeradata.com*. World Aero Data.  Arkistoitu 1.6.2009. Viitattu 31.10.2010. (englanniksi)
2. ↑  Zahid Krkic: "Statatistic data for Sarajevo Airport." www.fortunecity.com.  Arkistoitu 19.6.2001. Viitattu 31.10.2010. (englanniksi)
3. ↑  Excellence in airport operations: 1st ACI EUROPE Best Airport Awards *www.aci-europe.org*.  29.6.2005. Airports Council International Europe.  Arkistoitu 7.7.2010. Viitattu 31.10.2010. (englanniksi)
4. 1 2 3 4 5  Short historical overwiev *www.sarajevo-airport.ba*. Sarajevo International Airport.  Arkistoitu 29.11.2010. Viitattu 31.10.2010. (englanniksi)
5. 1 2  High Representative Suspends Decision Renaming Sarajevo International Airport *www.ohr.int*.  14.10.2005. Office of High Representative and EU Special Representative.  Arkistoitu 26.9.2007. Viitattu 31.10.2010. (englanniksi)
6. ↑  Sarajevo International Airport upgrade *www.khl.com*.  2.4.2010. KHL.  Arkistoitu 8.5.2016. Viitattu 31.10.2010. (englanniksi)

Aiheesta muualla
----------------

* Kuvia tai muita tiedostoja aiheesta **Sarajevon kansainvälinen lentoasema** Wikimedia Commonsissa

* Viralliset kotisivut (englanniksi)